กองทัพบก ยืนยันการรับสมัครทหารกองเกินเข้าประจำการผ่านระบบออนไลน์ จนรายงานตัวเป็นทหารกองประจำการ ไม่มีการเรียกเก็บค่าใช้จ่ายใดๆ
พันโทหญิง นุชระวี แจ่มจำรัส ผู้ช่วยโฆษกกองทัพบก เปิดเผยว่า ตามที่กองทัพบกได้ดำเนินการรับสมัครทหารกองเกินเข้ารับราชการทหารกองประจำการโดยวิธีร้องขอ (กรณีพิเศษ) ผ่านระบบออนไลน์ ระหว่างวันที่ 1 – 28 กุมภาพันธ์ 2564 กองทัพบกขอชี้แจงว่าการรับสมัครดังกล่าว ไม่มีการเรียกเก็บค่าใช้จ่ายใดๆ ทั้งสิ้น และขอเตือนประชาชนอย่าหลงเชื่อมิจฉาชีพ หรือบุคคลที่แอบอ้างเรียกรับเงินในการสมัคร หรือแอบอ้างว่าสามารถช่วยเหลือได้ ยืนยันว่าทุกขั้นตอนของการสมัครทหารกองประจำการผ่านระบบออนไลน์ ไม่มีค่าดำเนินการใดๆ หากประชาชนพบมีการแอบอ้าง หรือกล่าวอ้างเรียกรับผลประโยชน์ส่วนตัว ขอให้รีบแจ้งความต่อเจ้าหน้าที่ตำรวจเพื่อดำเนินการตามกฎหมายต่อไปสำหรับการรับสมัครสามารถกระทำได้ผ่านเว็บไซต์ https://rcm64.rta.mi.th/ โดยคลิกที่ไอคอนกรอกแบบฟอร์มเพื่อสมัคร ขอให้ผู้สมัครอ่านระเบียบและคำชี้แจงก่อนกรอกข้อมูล พร้อมเลือกหน่วยทหารที่ประสงค์จะสมัคร เมื่อกรอกข้อมูลและกดส่งรายละเอียดการสมัครแล้ว ระบบจะแสดงใบ กสด.64-1 ขึ้นมาอัตโนมัติ ขอให้ผู้สมัครพิมพ์ หรือบันทึกภาพหน้าจอผลการรับสมัครไว้เป็นหลักฐาน นำไปยื่นในวันคัดเลือก 5 มีนาคม ณ มณฑลทหารบกที่สมัคร เพื่อเข้าสู่การคัดเลือกตามขั้นตอน และเมื่อผ่านขั้นตอนรับสมัครแล้ว จะรายงานตัวเข้ากองประจำการในวันที่ 1 พฤษภาคม 2564 ในหน่วยที่กำหนด ทั้งนี้หากพบปัญหาหรือข้อขัดข้องในการสมัครผ่านระบบออนไลน์ สามารถสอบถามข้อมูลกับหน่วยทหารใกล้บ้าน หรือติดต่อสอบถามได้โดยตรงที่ กองการสัสดี หน่วยบัญชาการรักษาดินแดน โทร.02-223-3259